Innocentius episcopus, servus servorum Dei, dilectis filiis Wecoloni abbati morimundensis monasterii ejusque fratribus tam presentibus quam futuris regulam vitam profectis, IN PERPETUUM. 
 Religiosam vitam eligentibus apostolicum convenit adesse presidium ne forte cujuslibet temeritatis incursus aut eos a proposito revocet aut robur, quod absit, sacre religionis infringat. Eapropter, dilecti in Domino filii, vestris justis  postulationibus clementer annuimus et prefatum Morimundensem monasterium in quo divino mancipati estis obsequio sub beati Petri et nostra protectione suscipimus et presentis scripti privilegio communimus. In primis siquidem  statuentes ut ordo monasticus qui secundum Deum et beati Benedicti regulam et institutionem Cisterciensium fratrum in eodem monasterio institutus esse dinoscitur, perpetuis ibidem temporibus inviolabiliter observetur. Preterea  quascumque possessiones, quecumque bona idem monasterium in presentiarum juste et canonice possidet aut in futurum concessione pontificum, largitione regum vel principum, oblatione fidelium seu aliis justis modis, prestante Domino,  poterit adipisci, firma vobis vestrisque successoribus et illabata permaneant. 
In quibus hec propriis duximus exprimenda vocabulis : locum ipsum in quo prefatum monasterium situm est cum omnibus ad ipsum pertinentibus, terris scilicet,  viridariis, stagnis, aquis, nemoribus, pascuis, decimis et primiciis et omnibus pertinentibus et appenditiis suis, abbatiam de Bellavalle, abbatiam de Crista, abbatiam de Campo, abbatiam de Ebra, abbatiam de Theoloco, abbatiam de Clarofonte, abbatiam  de Sancta Cruce, abbatiam de Bergis, abbatiam de Bethania, abbatiam de Villario, abbatiam de Belloprato, abbatiam de Corinato id est Morimundo in Italia, abbatiam de Scala Dei, abbatiam de Berdonis, abbatiam de Bonofonte, abbatiam de Aquabella,  abbatiam Sancti Georgii, abbatiam de Liberavalle, abbatiam de Dora, abbatiam de Silvacana, abbatiam de Andreo, abbatiam de Bellimontis, abbatiam Fluminis Sancte Marie, abbatiam de Salvatione, abbatiam Sancti Petri de Gomiel cum grangiis, terris, vineis, viridariis, stagnis, aquis, piscariis, silvis, nemoribus, pascuis, decimis et primiciis et omnibus usuariis et omnibus aliis ad ipsas pertinentibus, domum etiam de Calatrave cum omnibus pertinentiis suis, grangiam de Grinoncurt, grangiam de Waudinvillari, grangiam de Guttis, grangiam de Morivalle, grangiam de Grandirivo, grangiam de Andoesma, grangiam de Levelcurt, grangiam de Angoleincort, grangiam de Resperca[m]pisa, grangiam de Andowevra, grangiam de Froocurt, cum omnibus que ad ipsos pertinent, terris, pratis, vineis, aquis, stagnis, piscariis, molendinis, pasturis, usuariis, nemoribus, silvis, decimis et primiciis, proventibus, redditibus et libertatibus, ortis, viridariis, locis cultis et incultis, et omnibus appenditiis suis, sicut in instrumentis vestris autenticis continetur, domum unam in Metensi civitate cum omnibus appenditiis suis, domum alteram in Tullensi civitate cum appenditiis suis, domum, prata et agros et salificationem et cetera que habetis in Medianovico et quecumque in instrumentis vestris  autenticis continentur. 
Sane laborum vestrorum quos propriis manibus aut sumptibus colitis tam de terris cultis quam incultis, sive de ortis et virgultis et piscationibus vestris seu de nutrimentis animalium vestrorum, nullus a vobis decimas exigere vel extorquere presumat. Liceat quoque vobis clericos vel laicos liberos et absolutos e seculo fugientes ad conversionem recipere et eos absque contradictione aliqua retinere. Prohibemus insuper ut nulli fratrum vestrorum post factam in monasterio vestro professionem fas sit absque abbatis sui licentia de eodem loco discedere, discedentem vero absque communium litterarum cautione nullus audeat retinere. Quod si quis forte retinere presumserit, licitum sit vobis in ipsos monachos sive conversos sententiam  regularem proferre. Illud districtius inhibentes ne terras seu quodlibet beneficium ecclesie vestre collatum liceat alicui personaliter dari sive aliomodo alienari absque consensu totius capituli vel sanioris et majoris partis eisdem. Si que vero  donationes vel alienationes aliter quam dictum est facte fuerunt eas irritas esse censemus. Ad hec etiam prohibemus ne aliquis monachus sive conversus sub professione vestre domus astrictus sine consensu et licencia abbatis et majoris partis capituli vestri pro aliquo fide jubeat vel ab aliquo pecuniam mutuo accipiat ultra precium capituli vestri providencia constitutum nisi propter manifestam vestre domus utilitatem. Quod si facere presumpserit, non teneatur conventus  pro hiis aliquatenus respondere. Licitum preterea sit vobis in causis propriis sive civilem sive criminalem contineant questionem fratrum vestrorum testimoniis uti ne pro defectu testium jus vestrum in aliquo valeat deperire. Insuper auctoritate  apostolica inhibemus ne ullus episcopus vel alia quelibet persona ad sinodos vel conventus forenses vos ire vel judicio seculari de propria substantia vel possessionibus vestris subjacere compellat, nec ad domos vestras causa ordines celebrandi, causas  tractandi vel conventus aliquos publicos convertandi venire presumat, nec regularem electionem abbatis vestri impediat aut de instituendo vel removendo eo qui pro tempore fuerit contra statuta Cisterciencis ordinis se aliquatenus intromittat.  Si vero episcopus in cujus parrochia domus vestra fundata est cum humilitate ac devotione qua convenit requisitus substitutum abbatem benedicere et alia que ad officium episcopale pertinent vobis conferre renuerit, licitum sit eidem abbati, si  tamen sacerdos fuerit, proprios novicios benedicere et alia que ad officium suum pertinent exercere et vobis omnia ab alio episcopo percipere que a vestro fuerint indebite denegata. Illud adicientes ut in recepiendis professionibus que a benedictis vel benedicendis abbatibus exhibentur ea sint episcopi forma et expressione contenti que ab origine ordinis noscitur instituta, scilicet ut abbates ipsi salvo ordine suo profiteri debeant et contra statuta ordinis sui nullam professionem facere compellantur. Pro  consecrationibus vero altarium vel ecclesiarum sive pro oleo sancto vel quibuslibet aliis ecclesiasticis sacramentis, nullus a vobis sub obtentu consuetudinis vel alio modo quicquam audeat extorquere, sed hec omnia gratis vobis episcopus diocesanus impendat. Alioquin  liceat vobis quemcumque malueritis catholicum adire antistitem gratiam et communionem apostolice sedis habentem qui nostra fretus auctoritate vobis quod postulatur impendat. Quod si sedes diocesani episcopi forte vacaverit, interim omnia ecclesiastica  sacramenta a vicinis episcopis accipere libere et absque contradictione positis, sic tamen ut ex hoc in posterum propriis episcopis nullum prejudicium generetur. Quia vero interdum propriorum episcoporum copiam non habetis, si quem episcopum romani sedis, ut duximus,  communionem habentem et de quo plenam noticiam habeatis per vos transire contigerit, ab eo benedictiones vasorum et vestium, consecrationes altarum, ordinationes monachorum, auctoritate sedis apostolice recipere valeatis. Porro si episcopi vel alii  ecclesiarum rectores in monasteria vestra vel personas inibi constitutas suspensionis, excommunicationis vel interdicti sententiam promulgaverint, sive in mercennarios vestros pro eo quod decimas non solvitis, sive aliqua occasione eorum que ab apostolica benignitate vobis indulta sunt, seu benefactores vestros pro eo quod aliqua vobis beneficia vel obsequia ex caritate prestiterint vel ad laborandum adjuverint, in illis diebus in quibus vos laboratis et alii feriantur, eamdem sententiam protulerint, ipsam tanquam  contra sedis apostolice indulta prolatam duximus irritandam, nec littere ulle firmitatem habeant, quas tacito nomine Cisterciencis ordinis et contra tenorem apostolicorum privilegiorum constiterit impetrari. Paci quoque et tranquillitati vestre paterna in posterum sollicitudine providere volentes, auctoritate apostolica prohibemus ut infra clausuras locorum seu grangiarum vestrarum nullus rapinam seu furtum committere, ignem apponere, sanguinem fundere, hominem temere capere vel interficere seu  violentiam audeat exercere. Preterea omnes libertates et immunitates a predecessoribus nostris romanis pontificibus ordini vestro concessas, nec non libertates et exemptiones secularium exactionum a regibus et principibus vel aliis fidelibus rationabiliter vobis indultas,  auctoritate apostolica confirmamus et presentis scripti privilegio communimus. Decernimus ergo ut nulli omnino hominum liceat prefatum monasterium temere perturbare aut ejus possessiones auferre vel ablatas retinere, minuere  seu quibuslibet molestiis fatigare, sed omnia integra conserventur, eorum pro quorum gubernatione et sustentatione concessa sunt usibus omnimodis profutura, salva sedis apostolice auctoritate. Si qua igitur in posterum ecclesiastica secularisve persona, hanc nostre constitutionis paginam sciens, contra eam temere venire temptaverit, secundo terciove commonita, nisi reatum suum congrua satisfactione correxerit, potestatis honorisque sui careat dignitate, reamque se divino judicio existere  de perpetrata iniquitate cognoscat et a sacratissimo corpore et sanguine Dei et Domini Redemptoris nostri Jhesu Christi aliena fiat atque in extremo examine divine ultioni subjaceat. Cunctis autem eidem loco sua jura servantibus sit pax Domini nostri Jhesu  Christi, quatinus et hic fructum bone actionis percipiant et apud districtum judicem premia eterne pacis inveniant. AMEN. AMEN. AMEN. 
 (rota) Ego Innocentius, catholice Ecclesie episcopus ss. (B. V.)
 † Ego Octavius, Hostiensis et Velletrensis episcopus ss. 
 † Ego Petrus, Portuensis et Sancte Rufine episcopus ss. 
 † Ego Petrus, tituli Sancte Cecilie presbiter cardinalis ss. 
 † Ego Guido, Sancte Marie trans Tyberim tituli Calixti presbiter cardinalis. ss. 
 † Ego Hugo, presbiter cardinalis Sancti Martini tituli Equitii ss. 
 † Ego Johannes, tituli Sancti Stephani in Celio Monte presbiter cardinalis ss. 
 † Ego Granus, Sanctorum Cosme et Damiani diaconus cardinalis ss. 
 † Ego Gregorius, Sancte Marie in Porticu diaconus cardinalis ss. 
 (ligne laissée en blanc)
 † Ego Gregorius, Sancti Georgii ad Velum Aureum diaconus cardinalis ss. 
 † Ego Nicolaus, Sancte Marie in Cosmidin diaconus cardinalis ss. 
 † Ego Gregorius, Sancti Angeli diaconus cardinalis ss. 
 † Ego Bobo, Sancti Isidori diaconus cardinalis ss. 
 † Ego Petrus, Sancte Marie in Via Lata diaconus cardinalis ss. 
/49 † Ego Geneius, Sancte Lucie in Orthea diaconus cardinalis ss. 
 Datum Rome, apud Sanctum Petrum, per manum Raynaldi domini pape notarii, cancellarii vicem agentis, VIII kalendas junii, indictione prima, incarnatione dominice anno M° C° XC° VIII°, pontificatus vero domni INNOCENTII pape III anno primo. 
a. Orthographié Respercapis.